Kommissionens beslutning

af 28. maj 2003

om tredje ændring af beslutning 2003/289/EF om beskyttelsesforanstaltninger mod aviær influenza i Belgien

(meddelt under nummer K(2003) 1787)

(Kun den franske og den nederlandske udgave er autentiske)

(EØS-relevant tekst)

(2003/388/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF(4), særlig artikel 9,

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum(5), særlig artikel 4, stk. 1 og 3, og

ud fra følgende betragtninger:

(1) Den 16. april 2003 meddelte de belgiske veterinærmyndigheder Kommissionen, at de nærede kraftig mistanke om, at der forekom aviær influenza i provinsen Limburg, hvilket senere blev officielt bekræftet.

(2) De belgiske myndigheder har straks inden den officielle bekræftelse af sygdommen gennemført de foranstaltninger, der er fastsat i Rådets direktiv 92/40/EØF om fællesskabsforanstaltninger til bekæmpelse af aviær influenza(6).

(3) For at sikre klare og gennemsigtige bestemmelser vedtog Kommissionen efter høring af de belgiske myndigheder beslutning 2003/275/EF af 16. april 2003 om beskyttelsesforanstaltninger som følge af kraftig mistanke om aviær influenza i Belgien(7), som blev afløst af beslutning 2003/289/EF(8), ændret ved beslutning 2003/317/EF(9) og 2003/356/EF(10), hvorved de af Belgien trufne foranstaltninger skærpedes.

(4) Siden den 27. april er der ikke i Belgien registreret yderligere tilfælde af aviær influenza eller opstået mistanke herom, hvoraf det kan konkluderes, at sygdommen er blevet bekæmpet med held. Fra den 26. maj 2003 bør de gældende handelsrestriktioner, hvis der ikke har været anmeldt nye udbrud, begrænses til de tidligere sygdomsramte områder og til en passende stødpudezone rundt om disse områder, og der bør gives tilladelse til handel med levende fjerkræ og fjerkræprodukter fra resten af Belgiens område, der så kan betragtes som fri for aviær influenza.

(5) Endvidere bør der i visse tilfælde gives tilladelse til at flytte daggamle kyllinger og slagtefjerkræ til andre dele af Belgien.

(6) I lyset af den positive udvikling i sygdommen bør de foranstaltninger, der er fastsat i beslutning 2003/289/EF, forlænges indtil den 11. juni 2003.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2003/289/EF foretages følgende ændringer:

1) I artikel 1 indsættes som stk. 5:

"5. a) Uanset stk. 1 og 3, litra a) og b), kan de kompetente myndigheder give tilladelse til transport og forsendelse fra provinserne Antwerpen og Limburg til andre dele af Belgien af:

- fjerkræ til omgående slagtning til et slagteri, der er udpeget af de kompetente veterinærmyndigheder

- daggamle kyllinger, æglægningsklare høns og fjerkræ til opdræt til en besætning eller en stald under officiel kontrol

b) De kompetente myndigheder skal sikre, at transport og forsendelse i henhold til litra a):

- udføres, så der tages hensyn til alle hensigtsmæssige biosikkerhedsmæssige foranstaltninger i henhold til artikel 4 og 5 for at undgå at sprede aviær influenza

- godkendes af de kompetente myndigheder for forsendelsesstedet og bestemmelsesstedet

- foretages efter en fastlagt rute direkte fra pålæsningsstedet til bestemmelsesstedet uden yderligere pålæsning eller aflæsning af fjerkræ og andet materiale, der kan sprede sygdommen.

c) Det forsendte fjerkræ og de forsendte daggamle kyllinger skal underkastes en klinisk undersøgelse på forsendelsesstedet og på bestemmelsesstedet i henhold til de instrukser, der udstedes af de kompetente myndigheder."

2) I artikel 8 i beslutning 2003/289/EF ændres "til den 30. maj 2003, kl. 24.00" til "til den 11. juni 2003, kl. 24.00".

Artikel 2

Denne beslutning er rettet til Kongeriget Belgien.

Udfærdiget i Bruxelles, den 28. maj 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 395 af 30.12.1989, s. 13.

(4) EFT L 62 af 15.3.1993, s. 49.

(5) EFT L 18 af 23.1.2003, s. 11.

(6) EFT L 167 af 22.6.1992, s. 1.

(7) EUT L 99 af 17.4.2003, s. 57.

(8) EUT L 105 af 26.4.2003, s. 24.

(9) EUT L 115 af 9.5.2003, s. 82.

(10) EUT L 123 af 17.5.2003, s. 51.